ไฟแนนซ์ทูเดย์
&#8220;ตัวอย่างที่ดี...มีค่ากว่าคำสอน&#8221;
16 ม.ค. 2556

“ตัวอย่างที่ดี...มีค่ากว่าคำสอน”
...คดีสาวโรงงานจู่ๆ เป็นลูกหนี้ก้อนมหึมาน่าจะพลิก ชูเกียรติ จิตติไมตรีสกุล รักษาการแทนกรรมการผู้จัดการ และรองกรรมการผู้จัดการ บริษัท บริหารสินทรัพย์สุขุมวิท ชี้แจงกรณี ศิริอร ยุคง ชาวบ้าน จ.ขอนแก่น ร้องเรียนว่าถูกบริษัท บริหารสินทรัพย์สุขุมวิท เป็นโจทก์ยื่นฟ้อง พร้อมรายชื่ออีก 25 คน ฐานกู้ยืม จำนอง รับสภาพหนี้และโอนสิทธิเรียกร้องวงเงินรวมกว่า 144.93 ล้านบาท โดยศิริอรอ้างว่าไม่เคยกู้เงิน ว่าคดีนี้ บบส.สุขุมวิทได้ดำเนินการตามกฎหมาย เนื่องจากศิริอรเป็นหนึ่งในรายชื่อ 26 ราย กู้เงินในโครงการแก้งคร้อเมืองทอง โดยนำที่ดินในโครงการมาจดจำนองจำนวน 76 แปลง ซึ่งที่ดินแต่ละแปลงก็มีชื่อทั้ง 26 ราย เป็นผู้ครอบครองกรรมสิทธิ์ 
ดังนั้น ต้องฟ้องร้องตามกฎหมาย ก็ต้องฟ้องร้องทั้ง 26 ราย 
อย่างไรก็ตาม ได้มอบหมายให้เจ้าหน้าที่ติดต่อผู้กู้หลัก คือ “กันยาวีร์” หรือ “เกษรา ชินนรเศรษฐ์” เป็นจำเลยที่ 1 และเชิญผู้กู้ร่วมที่เกี่ยวข้อง 25 ราย มาเจรจาปรับโครงสร้างหนี้กับ บบส.สุขุมวิท และเชื่อว่าคงมีผู้ที่เกี่ยวข้องอีกหลายรายที่มาร้องเรียนว่าไม่เกี่ยวข้องหรือไม่รู้เรื่องกับการกู้เงินครั้งนี้ ซึ่งก็ต้องตรวจสอบทางกระบวนทางการกฎหมายต่อไป 
“เท่าที่ทราบเบื้องต้น ศิริอรเคยทำงานร่วมกับผู้กู้หลัก” ชูเกียรติ ยืนยันมา
...สถานการณ์ค่าเงินยังคงป่วนแทบทุกประเทศ ไม่เฉพาะเงินบาทเท่านั้นที่แข็งค่าในขณะนี้ สิงคโปร์ดอลลาร์แข็งค่าขึ้นจากวันก่อนหน้า 0.07% เงินริงกิตมาเลเซียแข็งค่าขึ้น 0.20% และแข็งค่าขึ้น 1.68% เมื่อเทียบกับสิ้นปีที่ผ่านมา เงินเปโซฟิลิปปินส์แข็งค่าขึ้น 0.17% และแข็งค่าขึ้น 1.18% เมื่อเทียบกับสิ้นปีที่ผ่านมา เงินวอนเกาหลีใต้อ่อนค่าลง 0.03% แต่แข็งค่าขึ้น 1.51% เมื่อเทียบกับสิ้นปีที่ผ่านมา ดอลลาร์ไต้หวันแข็งค่าขึ้น 0.22% แข็งค่าขึ้น 0.59% เมื่อเทียบกับสิ้นปีที่ผ่านมา เงินหยวนของจีนแข็งค่าขึ้น 0.09% และแข็งค่าขึ้น 0.32% เมื่อเทียบกับสิ้นปีที่ผ่านมา